8,5 ton vullis uit Centurion-meer verwyder | Maroela Media
8,5 ton vullis uit Centurion-meer verwyder
Voor en ná opruimaksie by Centurion-meer. (Foto: Facebook)
Omtrent 8,5 ton se rommel is dié naweek uit die Hennopsrivier en die meer in Centurion gehaal. Die rommel, wat tydens 'n skoonmaaksessie deur lede van die gemeenskap verwyder is, is in 340 sakke, sowat 25 kg per sak, gegooi.
Die Centurion-inwoners hoop om die rivieroewer te herstel en die omgewing weer gesond en aangenaam te maak.
Tarryn Johnston, 'n komiteelid van die nieregeringsorganisasie Fresh.NGO, sê die projek het die naweek by die Protea Hotel, langs die meer, plaasgevind. "Ons maak elke twee weke in hierdie area skoon, net om die staalnet (wat die vullis in die water opvang) skoon te hou. Daar is soveel gemors wat dit blokkeer dat dit die water verhoed om deur te vloei."
Die stilstaande water word dan 'n broeikas vir siektes en muskiete en is daar gereeld oorspoelings omdat die water nie meer in die waterstrome kan vloei nie.
"Daar is soveel plastiek en gemors wat in ons riviere en waterstrome beland, wat die omgewing skade berokken. Ons glo dit is die verantwoordelikheid van voedselvervaardigers om nie meer so baie verpakkingsmateriaal om hul produkte te sit nie, dit is die een plek waar ons kan begin," sê Johnston.
Johnston vertel dat die plaaslike regering onlangs ook sy stuiwer in die armbeurs gegooi het en die skoonmaaksessies nou veel vinniger sal gebeur. Die groep kan nou gebruik maak van die munisipaliteit se masjinerie en geld is ook beskikbaar gestel vir opruimingswerk.
Johnston verduidelik dat Fresh.NGO al nette by Supersport Park, Tembisa en ander plekke in die rivier geplaas het om verder rommel op te gaar en die skoonmaakproses te vergemaklik. Sommige van die rommel beland in die stroom wanneer oorstromings plaasvind of asblikke omwaai en rommel wat op die graswalle rondom die riviere gestrooi word, in die rivier beland. Die grootste probleem lê egter by informele nedersettings wat uit onkunde hul rommel in die strome gooi, sê Johnston.
"Die informele nedersettings het geen idee wat die gevolg van hul aksies is nie, maar ons het al 'n paar opvoedingsprojekte van stapel gestuur om die mense in te lig en te keer dat besoedeling voortgaan. In baie gevalle kom help die mense van die nedersettings ons ook om weer die rommel skoon te maak."
Johnston sê dit is nie net die rommel wat 'n probleem is nie, maar dat daar riool in die riviere invloei. "In party areas is daar nie water nie, dis net swart slyk en die e.Coli-vlakke is ongelooflik hoog. Ons dra stewels, handskoene en soms maskers om te voorkom dat ons siektes opdoen."
Sy sê sowat 120 mense het in die loop van die naweek met die skoonmaaksessie gehelp. "Almal werk op 'n vrywilligersbasis.
"Mense moet hierdie water self sien, dis eers dan dat jy besef hoe erg dit werklik is. Ons het ingespring want ons kon nie meer vir enigiemand wag nie, daar is net nie meer tyd om te wag nie," sê sy.
Polisie fnuik roof by casino
Ligte vliegtuig val, 2 beseer
Skandelik dat dit so lyk.Die skudiges moet vasgevat word.Ons moet dit nie toelaat nie.
Mense wat nie verstaan dat jy nie net jou rommel in 'n rivier of elders kan wegsmyt nie, of 'n rivier gebruik vir jou ontlasting, informele nedersetting of te nie, moet iets fout mee wees.
Willa ek dink nie dit is altyd nodig om te baklei nie, ons weet wie die skuldiges is, doen jy net wat jy moet doen – probeer help waar jy kan en n verskil maak waar jy kan. Ek weet nie of jy kinders het nie, maar om skuldiges vas te vat gaan nie oor 20jr n verskil maak in jou/jou kind se lewe nie, om skoon te maak waar jy kan sal wel.
Watter mooi gebaar deur almal wat aan die skoonmaak deelgeneem het. Om die inwoners van die informele nedersettings te betrek en in te lig is wonderlik. Hulle sal self meer respek begin ontwikkel as hulle sien hul eie omgewing baat ook daarby.
Ek sien amper daagliks hoe mense vullis, van sigaretstompies, tot vrugtestronke of sakkies met gemors by hul vensters uitgooi uit motors, maar dat selfs taxi's stop en daar en dan goed uitgooi. Niemand word beboet nie en dis net so groot krisis indien nie groter as om n klein verkeersoortreding te begaan. Waar is die mense wat hul beboet. Hul is soms daar en sien dit selfs. Almal moet streng beboet word. En deel daarvan gemeenskapsdiens soos om te help met die opruiming van die areas.